als_Latn dik_Latn tur_Latn
Sistemi Informatik Financiar i kompjuterizuar i Qeverisë Shqiptare është shumë i rëndësishëm për menaxhimin e financave publike në vend, për monitorimin dhe menaxhimin e likuiditeteve të qeverisë, regjistrimin e saktë kontabël të të gjitha transaksioneve të qeverisë dhe përgatitjen e raporteve financiare të konsoliduara të qeverisë. Publiku gjithashtu do të përfitojë nga zgjerimi i Sistemit Informatik Financiar, pasi ai siguron transparencë përgjatë gjithë procesit të ekzekutimit të buxhetit të shtetit.
Ministria e Financave dhe Projekti IPA 2008 për “Mbështetjen dhe Zgjerimin e Sistemit të Thesarit në Shqipëri (SETS)” prej prillit 2011, po punojnë ngushtësisht për zgjerimin e sistemit të Thesarit për të mundësuar aksesin direkt të Ministrive të Linjës dhe Institucioneve të tjera buxhetore.
Projekti për “Mbështetjen dhe Zgjerimin e Sistemit të Thesarit në Shqipëri (SETS)” financohet nga Bashkimi Evropian dhe zbatohet nga Agjencia Austriake për Zhvillim.
Që prej nëntorit 2012 pesë (5) institucione pilot (Këshilli i Ministrave, Ministria e Financave, Agjencia Kombëtare e Shoqërisë së Informacionit, Ministria e Punëve Publike, Transportit dhe Telekomunikacionit dhe Autoriteti Kombëtar i Rrugëve) janë lidhur direkt me Sistemin e Thesarit që tashmë quhet Sistemi Informatik Financiar.
Këto institucione ekzekutojnë transaksione direkt në një sistem të vetëm pa pasur nevojë të shkojnë fizikisht në Zyrën e Thesarit të Tiranës. Sistemi i Thesarit është plotësisht i integruar me Bankën e Shqipërisë dhe me bankat tregtare.
Me zbatimin e projektit pilot, asistenca e Projektit SETS ka bërë të mundur që 26% totalit të buxhetit të shtetit të ekzekutohet direkt nga institucionet e përmendura më sipër, si dhe informacioni për 373 njësi shpenzuese që varen nga këto institucione buxhetore merret dhe / ose dërgohet në mënyrë efektive.
Dhjetë (10) deri në pesëmbëdhjetë (15) ministri linje dhe institucione të tjera buxhetore, përfshirë Bashkinë e Tiranës, të cilat gradualisht do të lidhen me Sistemin Informatik Financiar të Qeverisë deri në Prill 2015. Kjo gjë do të kërkojë trajnimin e 60 deri në 140 zyrtarëve të tjerë të administratës publike në lidhje me Sistemin Informatik Financiar të qeverisë. Me anë të këtij zgjerimi / veprimi pjesa më e madhe e buxhetit të shtetit do të administrohet direkt nëpërmjet Sistemit Informatik Financiar të Qeverisë Shqiptare duke përmirësuar kështu financat e qeverisë dhe rritur transparencën.
© Ministria e Financave 2015
als_Latn als_Latn als_Latn als_Latn als_Latn als_Latn als_Latn als_Latn